12.ฐานะการเงินและผลการดำเนินงาน

งบการเงิน

รายงานการสอบบัญชี

สรุปรายงานการตรวจสอบบัญชีในระยะ 3 ปี ที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท โอซีซี จำกัด (มหาชน)
และสารสนเทศทางการเงินที่ปรากฏในรายงานประจำปี
งบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไป
โดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ใช้ดุลยพินิจอย่างระมัดระวัง และประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
โดยผู้สอบบัญชีได้แสดงความเห็นต่องบการเงินของบริษัทในรายงานของผู้สอบบัญชี
เพื่อประโยชน์ของผู้ถือหุ้นและนักลงทุนทั่วไปในการใช้งบการเงิน

คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่มีคุณสมบัติเป็นกรรมการอิสระมีความรู้ ความเข้าใจในด้านการบัญชี
การเงิน และบริหารธุรกิจเป็นอย่างดี
ให้กำกับดูแลคุณภาพของงบการเงินและประเมินระบบการควบคุมภายในให้มีประสิทธิผล
เพื่อให้มั่นใจได้ว่ามีการบันทึกทางบัญชีถูกต้อง ครบถ้วนอย่างเพียงพอ ทันเวลา
และป้องกันไม่ให้เกิดการทุจริตหรือการดำเนินการที่ผิดปกติ
ซึ่งความเห็นของคณะกรรมการตรวจสอบปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทมีความเห็นว่าระบบการบริหารจัดการและการควบคุมภายในของบริษัท
สามารถสร้างความเชื่อมั่นได้ว่างบการเงินของบริษัท ณ วันที่ 31 ธันวาคม 2552
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามสาระสำคัญของหลักการมาตรฐานบัญชีที่รับรองทั่วไป
และปฏิบัติถูกต้องตามกฎหมายและระเบียบอื่นๆ ที่เกี่ยวข้อง

นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการ

ตารางสรุปงบการเงิน (หน่วย 1:1000 บาท)

  -----------------------------------------------------------------------------------------------
  รายการ                        2552                  2551                  2550        
  ----------------------------- ----------- --------- ----------- --------- ----------- ---------
  รายได้จากการขาย                1,187,248   100.00%   1,162,869   100.00%   1,082,747   100.00%

  หัก ต้นทุนขาย                    591,384     49.81%    572,269     49.21%    533,625     49.28%

  กำไรขั้นต้น                      595,864     50.19%    590,600     50.79%    549,122     50.72%

  หัก ค่าใช้จ่ายในการขายและบริหาร    527,314     44.41%    521,179     44.82%    493,867     45.61%

  กำไรจากการดำเนินงาน            68,550      5.77%     69,421      5.97%     55,255      5.10%

  บวก รายได้อื่น                   26,867      2.26%     16,132                12,640      

  กำไรก่อนดอกเบี้ยจ่ายและภาษีเงินได้   95,417      8.04%     85,553      7.36%     67,895      6.27%

  หัก ดอกเบี้ยจ่าย                  1                     1           0.00%     17          0.00%

  กำไรก่อนภาษีเงินได้               95,416      8.04%     85,552      7.36%     67,878      6.27%

  หัก ภาษีเงินได้                   22,867      1.93%     23,596      2.03%     21,454      1.98%

  กำไร (ขาดทุน) สุทธิ              72,549      6.11%     61,956      5.33%     46,424      4.29%

  รายการ                        2552                  2551                  2550        

  รายได้รวม                      1,214,115   100.00%   1,179,001   100.00%   1,095,387   100.00%

  ค่าใช้จ่ายรวม                    1,118,698   92.14%    1,093,448   92.74%    1,027,492   93.80%

  กำไรก่อนดอกเบี้ยจ่ายและภาษีเงินได้   95,417      7.86%     85,553      7.26%     67,895      6.20%

  หัก ดอกเบี้ยจ่าย                  1                     1           0.00%     17          0.00%

  หัก ภาษีเงินได้                   22,867      1.88%     23,595      2.00%     21,454      1.96%

  กำไรสุทธิ                       72,549      5.98%     61,956      5.25%     46,424      4.24%
  -----------------------------------------------------------------------------------------------

อัตราส่วนทางการเงินที่สำคัญ

  ----------------------------------------------------------------------------------
                                      2552           2551           2550       
  ----------------------------------- -------- ----- -------- ----- ---------- -----
  อัตราส่วนสภาพคล่อง (LIQUIDITY RATIO)                                            

  อัตราส่วนสภาพคล่อง                     3.30     เท่า   2.66     เท่า   2.79       เท่า

  อัตราส่วนสภาพคล่องหมุนเร็ว               1.55     เท่า   1.17     เท่า   1.80       เท่า

  อัตราส่วนสภาพคล่องกระแสเงินสด           0.19     เท่า   0.52     เท่า   0.58       เท่า

  อัตราส่วนหมุนเวียนลูกหนี้การค้า             5.41     เท่า   5.73     เท่า   4.80       เท่า

  ระยะเวลาเก็บหนี้เฉลี่ย                   67       วัน    63       วัน    75         วัน

  อัตราส่วนหมุนเวียนสินค้าคงเหลือ            3.52     เท่า   3.41     เท่า   3.11       เท่า

  ระยะเวลาขายสินค้าเฉลี่ย                 102      วัน    106      วัน    116        วัน

  อัตราส่วนหมุนเวียนเจ้าหนี้                 5.90     เท่า   5.56     เท่า   4.95       เท่า

  ระยะเวลาชำระหนี้                      61       วัน    65       วัน    73         วัน

  Cash Cycle                          108      วัน    104      วัน    118        วัน

  อัตราส่วนแสดงความสามารถในการหากำไร                                             
  (PROFITABILITY RATIO)                                                        

  อัตรากำไรขั้นต้น                        50.19    %     50.79    %     50.72      %

  อัตรากำไรจากการดำเนินงาน              5.77     %     5.97     %     5.10       %

  อัตรากำไรอื่น                          2.21     %     1.37     %     1.15       %

  อัตราส่วนเงินสดต่อการทำกำไร             46.67    %     126.80   %     180.93     %

  อัตรากำไรสุทธิ                         5.98     %     5.25     %     4.24       %

  อัตราผลตอบแทนผู้ถือหุ้น                   14.25    %     13.16    %     10.40      %

  อัตราส่วนแสดงประสิทธิภาพในการดำเนินงาน                                            
  (EFFICIENCY RATIO)                                                           

  อัตราผลตอบแทนจากสินทรัพย์               10.54    %     9.52     %     7.38       %

  อัตราผลตอบแทนจากสินทรัพย์ถาวร           105.61   %     89.25    %     71.00      %

  อัตราการหมุนของสินทรัพย์                 1.76     เท่า   1.81     เท่า   1.74       เท่า

  อัตราส่วนวิเคราะห์นโยบายทางการเงิน                                                
  (FINANCIAL RATIO)                                                            

  อัตราส่วนหนี้สินต่อส่วนของผู้ถือหุ้น            0.31     เท่า   0.40     เท่า   0.37       เท่า

  อัตราส่วนความสามารถชำระดอกเบี้ย         N/A      เท่า   N/A      เท่า   3,883.04   เท่า

  อัตราส่วนความสามารถชำระภาระผูกพัน       0.94     เท่า   0.56     เท่า   3.76       เท่า

  อัตราการจ่ายเงินปันผล                                  48.42    %     58.16      %
  ----------------------------------------------------------------------------------

คำอธิบายและการวิเคราะห์ฐานะการเงินและผลการดำเนินงาน

1.  ผลการปฏิบัติตามแผนดำเนินธุรกิจ

บริษัทไม่ได้เปิดเผยเป้าหมายการดำเนินธุรกิจในระยะเวลา 3-5
ปีข้างหน้าไว้กับผู้ถือหุ้นหรือบุคคลภายนอกทั่วไป ส่วนภาพรวมผลการดำเนินงานในปี 2552
ที่ผ่านมาต่ำกว่าเป้าหมายที่กำหนด
เนื่องจากได้รับผลกระทบจากปัจจัยแวดล้อมภายนอกซึ่งยากต่อการควบคุมโดยเฉพาะปัจจัยลบทางด้านเศรษฐกิจและการเมือง

2.  ผลการดำเนินงาน

    1.  ภาพรวมของผลการดำเนินงานที่ผ่านมา

ในปี 2552 บริษัทมีรายได้รวม 1,214.11 ล้านบาท เปรียบเทียบกับปีก่อนเพิ่มขึ้น 35.11 ล้านบาท
คิดเป็นอัตราส่วนเพิ่มขึ้น 2.98% มีค่าใช้จ่ายรวมทั้งสิ้น 1,118.70 ล้านบาท เพิ่มขึ้นจากปีก่อน
25.25 ล้านบาท คิดเป็นอัตราส่วนเพิ่มขึ้น 2.31%
และมีกำไรสุทธิหลังจากหักภาษีเงินได้นิติบุคคลแล้ว 72.55 ล้านบาท เปรียบเทียบกับปีก่อนเพิ่มขึ้น
10.59 ล้านบาท คิดเป็นอัตราส่วนเพิ่มขึ้น 17.10%

ในรอบปีที่ผ่านมา เศรษฐกิจไทยมีแนวโน้มหดตัวลงอย่างเห็นได้ชัดเจน
โดยได้รับผลกระทบมาจากทั้งปัจจัยภายนอกและปัจจัยภายในประเทศ
ปัญหาซับไพรม์ที่เกิดขึ้นในสหรัฐอเมริกาได้แผ่ขยายไปสู่ภาคการเงินจนเกิดการล้มละลายของสถาบันการเงินและลุกลามบานปลายไปทั่วโลก
แต่ยังโชคดีที่ไม่ได้ส่งผลกระทบโดยตรงต่อภาคการเงินในประเทศไทย
อย่างไรก็ตามภาวะเศรษฐกิจถดถอยและอำนาจซื้อของผู้บริโภคที่ลดลงค่อนข้างมากในกลุ่มประเทศผู้ซื้อรายใหญ่ก็ส่งผลต่อการส่งออกและการจ้างงาน
อุปสงค์ภายในประเทศโดยรวมลดต่ำลง
ในขณะที่ปัญหาทางการเมืองก็ยังคงดำรงอยู่และมีกิจกรรมปลุกเร้าสร้างความวิตกกังวลอย่างต่อเนื่อง
การบริโภคและการลงทุนภาคเอกชนชะลอตัวเพราะเกิดความไม่มั่นใจในเสถียรภาพและขาดความเชื่อมั่น
ส่งผลต่อภาคการผลิตและบริการ ประกอบกับเกิดการแพร่ระบาดของไข้หวัดใหญ่สายพันธุ์ใหม่ 2009
ยิ่งซ้ำเติมภาคการท่องเที่ยว
ส่งผลให้จำนวนนักท่องเที่ยวต่างประเทศที่เดินทางเข้ามาในประเทศไทยลดลงอย่างมาก
และมีผลกระทบไปยังภาคธุรกิจอื่นๆ ในวงกว้างอย่างหลีกเลี่ยงไม่ได้

ภาคการส่งออกซึ่งเป็นเครื่องจักรสำคัญในการขับเคลื่อนเศรษฐกิจของไทยได้หดตัวลงอย่างมาก
เนื่องมาจากการชะลอตัวทางเศรษฐกิจของประเทศคู่ค้าจากปัญหาวิกฤตการณ์การเงินของโลก
เกิดการเพิ่มขึ้นของกำลังการผลิตส่วนเกิน
ในขณะที่การแข่งขันด้านการค้าระหว่างประเทศก็รุนแรงมากขึ้น
ประกอบกับค่าเงินบาทที่แข็งค่ากว่าค่าเงินสกุลอื่นในภูมิภาคยิ่งเป็นแรงกดดันให้ภาคธุรกิจส่งออกตกในฐานะที่ลำบากมากขึ้น

แต่อย่างไรก็ดี บริษัทได้เล็งเห็นถึงความสำคัญในการบริหารจัดการธุรกิจที่เต็มไปด้วยความไม่แน่นอน
มีการเปลี่ยนแปลงอยู่ตลอดเวลาและการแข่งขันที่นับวันยิ่งทวีความรุนแรงมากยิ่งขึ้น
ด้วยการบริหารจัดการในเชิงกลยุทธ์ ติตตามสถานการณ์ต่างๆ
อย่างใกล้ชิดพร้อมกับปรับเปลี่ยนยุทธวิธีไปตามความเหมาะสม
เพื่อเพิ่มพูนขีดความสามารถในการแข่งขัน ควบคุมดูแลการใช้จ่ายงบต่างๆ
ให้เกิดประสิทธิผลและประสิทธิภาพ จนสามารถฟันฝ่าอุปสรรคต่างๆ
ส่งผลให้ผลประกอบการดีขึ้นโดยมีอัตราการเติบโตของกำไรเพิ่มสูงขึ้นมากเมื่อเปรียบเทียบกับปีที่ผ่านมา

นอกจากนี้ยังมีปัจจัยอื่นๆ ที่มีผลกระทบต่อผลการประกอบการทั้งที่ช่วยส่งเสริม
สนับสนุนหรือเป็นอุปสรรคต่อการประกอบธุรกิจ เช่น

1.  การใช้นโยบายการเงินแบบผ่อนคลายในการอัดฉีดเม็ดเงินเข้าสู่ระบบเศรษฐกิจ
    การออกมาตรการกระตุ้นเศรษฐกิจในด้านต่างๆ ของรัฐบาล เช่น โครงการเช็คช่วยชาติ
    โครงการ 5 มาตรการ 6 เดือนลดค่าครองชีพ โครงการต้นกล้าอาชีพ
    โครงการเพิ่มค่าลดหย่อนภาษีเงินได้จากการซื้ออสังหาริมทรัพย์
    ซึ่งเป็นการช่วยเพิ่มรายได้และลดรายจ่ายในครัวเรือน
    ส่งเสริมให้มีเงินหมุนเวียนเข้าสู่ระบบเศรษฐกิจมากขึ้น

2.  จากสภาพตลาดที่มีคู่แข่งขันรายใหม่ๆ เข้าสู่ตลาดอย่างต่อเนื่อง
    ก่อให้เกิดการแข่งขันกันที่รุนแรง
    แต่ละฝ่ายต่างนำเครื่องมือทางการตลาดที่หลากหลายเพื่อใช้ต่อสู้ช่วงชิงส่วนแบ่งทางการตลาด
    โดยในส่วนของบริษัทได้ดำเนินการวางแผนเชิงกลยุทธ์หลายมิติเพื่อมุ่งรักษาฐานลูกค้าเก่าให้คงความภักดี
    ในขณะเดียวกันก็พยายามขยายฐานลูกค้าใหม่ด้วยการเพิ่มการโฆษณาประชาสัมพันธ์สินค้าให้ตรงกลุ่มเป้าหมายเพื่อสร้างการรับรู้และสนใจทดลองใช้สินค้า

3.  การพัฒนาผลิตภัณฑ์ที่มีความโดดเด่นและแตกต่าง
    มีความหลากหลายของสินค้าเพื่อตอบสนองความต้องการของกลุ่มลูกค้าเป้าหมาย
    เสริมสร้างภาพลักษณ์ให้มีความทันสมัยอยู่ตลอดเวลา
    และเพิ่มประสิทธิภาพในการบริการเพื่อสร้างความประทับใจ

4.  การปรับเปลี่ยนโครงสร้างองค์กรให้สอดรับกับการบริหารจัดการสมัยใหม่
    การส่งเสริมให้ผู้บริหารรุ่นใหม่เข้ามาดูแลรับผิดชอบบริหารงานที่ท้าทายขึ้นกว่าเดิม
    ร่วมสร้างค่านิยมและวัฒนธรรมองค์กรใหม่
    จัดให้มีการอบรม/สัมมนาบุคลากรทุกระดับเพื่อส่งเสริมสนับสนุนให้เกิดความร่วมมือในการทำงาน
    การช่วยเหลือเกื้อกูล การแลกเปลี่ยนแบ่งปันความรู้ สร้างความสัมพันธ์ข้ามหน่วยงาน
    และปลูกจิตสำนึกให้ทุกคนปรับวิสัยทัศน์ส่วนตนให้สอดคล้องกับวิสัยทัศน์องค์กรเพื่อก้าวไปสู่ความสำเร็จร่วมกัน

อัตราเงินเฟ้อปัจจุบันที่อยู่ในระดับต่ำได้ช่วยลดผลกระทบในทางลบต่อค่าครองชีพของประชาชนโดยทั่วไปและความเชื่อมั่นของนักลงทุน
ส่วนค่าเงินบาทที่แข็งค่าขึ้นเมื่อเปรียบเทียบกับเงินสกุลดอลลาร์สหรัฐ แต่ค่อนข้างมีเสถียรภาพ
จะยังไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  ผลการดำเนินงานที่ผ่านของแต่ละสายผลิตภัณฑ์

    1.  รายได้จากการขายหรือบริการ

ในปี 2552 บริษัทมีรายได้จากการขายรวม 1,187.25 ล้านบาท เพิ่มขึ้นจากปีก่อน 2.10%
โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอาง อุปกรณ์เสริมสวย เครื่องดนตรีและขายตรง

มียอดขาย 1,034.22 ล้านบาท คิดเป็นสัดส่วนเท่ากับ 87.11% ของยอดขายรวมทั้งบริษัท
เปรียบเทียบกับปีก่อนมีอัตราเพิ่มขึ้น 1.89%
มาจากความสามารถในการรักษาฐานลูกค้าเก่าไว้ได้อย่างเหนียวแน่น
โดยการสร้างความสัมพันธ์ที่ดีต่อคู่ค้าและลูกค้า นอกจากนี้ยังได้พัฒนาออกสินค้า Collection ใหม่ๆ
และขยายช่องทางการจัดจำหน่ายให้กว้างขวางแพร่หลายเพื่อสร้างฐานกลุ่มลูกค้าใหม่ซึ่งได้รับการตอบรับเป็นอย่างดี

2.  ผลิตภัณฑ์เสื้อผ้า

มียอดขาย 153.03 ล้านบาท คิดเป็นสัดส่วนเท่ากับ 12.89% ของยอดขายรวมทั้งบริษัท
เปรียบเทียบกับปีก่อนมีอัตราเพิ่มขึ้น 3.49%
เป็นการเพิ่มขึ้นในเชิงปริมาณโดยการออกสินค้ารูปแบบใหม่ๆ
โดยใช้วัตถุดิบที่ผ่านการคัดสรรเป็นอย่างดีอีกทั้งยังมีคุณภาพดีเยี่ยมซึ่งสามารถตอบสนองความต้องการของลูกค้าและสร้างความพึงพอใจกับผู้สวมใส่

2.  รายได้อื่น

รายได้ซึ่งไม่ได้เกิดจากการดำเนินงานตามปกติมี 26.87 ล้านบาท เพิ่มขึ้นจากปีก่อน 10.73
ล้านบาท หรือเพิ่มขึ้น 66.54% มาจากรายได้จากเงินชดเชยค่าใช้จ่าย เงินปันผลรับ ดอกเบี้ยรับ
กำไรจากเงินลงทุน และกำไรจากการขายทรัพย์สิน

3.  ต้นทุนขายและค่าใช้จ่าย

ในปี 2552 ที่ผ่านมา มีต้นทุนสินค้าขาย 591.38 ล้านบาท คิดเป็นสัดส่วน 49.81%
ของยอดขายสุทธิซึ่งเพิ่มขึ้นจากปีก่อนเล็กน้อย เกิดจากอัตราส่วนต้นทุนของสินค้าบางรายการที่สูงขึ้น
ส่วนค่าใช้จ่ายในการขายและบริหารมีจำนวนทั้งสิ้น 527.31 ล้านบาท โดยเพิ่มขึ้นจากปีก่อนเพียง
1.18%
ซึ่งเป็นผลจากการบริหารการใช้จ่ายอย่างระมัดระวังในหมวดค่าใช้จ่ายหลักเกี่ยวกับพนักงานและการส่งเสริมการขาย

ในปีที่ผ่านมา บริษัทไม่มีภาระดอกเบี้ยจ่าย เนื่องจากบริษัทมีสภาพคล่องอยู่ในระดับที่ดีมาก
สามารถบริหารจัดการกระแสเงินสดเข้าออกได้อย่างมีประสิทธิภาพ

4.  กำไร

เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
บริษัทมีกำไรจากการดำเนินงาน 68.55 ล้านบาท ลดลงจากปีก่อน 0.87 ล้านบาท คิดเป็น 1.25%
เนื่องจากเหตุผลที่กล่าวมาข้างต้น และเมื่อรวมรายได้อื่นๆ ซึ่งมีจำนวนเพิ่มขึ้น
จึงมีกำไรก่อนภาษีเงินได้นิติบุคคล 95.42 ล้านบาท เพิ่มขึ้นจากปีก่อน 9.86 ล้านบาท หรือคิดเป็น
11.53% และเมื่อหักภาษีเงินได้นิติบุคคลแล้วคงเหลือกำไรสุทธิ 72.55 ล้านบาท เพิ่มขึ้นจากปีก่อน
17.10%

หากเปรียบเทียบกับงบกระแสเงินสด
อัตราส่วนของเงินสดสุทธิจากการดำเนินงานต่อกำไรสุทธิมีจำนวน 0.44 เท่า
ลดลงจากปีก่อนเล็กน้อย แต่ถือว่ายังคงอยู่ในระดับที่ดี

5.  อัตราผลตอบแทนต่อผู้ถือหุ้น

บริษัทจ่ายเงินปันผลสำหรับปี 2551 เป็นจำนวนเงิน 30.00 ล้านบาท เปรียบเทียบสัดส่วนเท่ากับ
48.42% ของกำไรสุทธิในปี 2551 ซึ่งสอดคล้องกับนโยบายการจ่ายเงินปันผลของบริษัท

3.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

3.  ฐานะการเงิน

    1.  สินทรัพย์

        1.  ส่วนประกอบของสินทรัพย์

  สินทรัพย์รวม ณ วันที่ 31 ธันวาคม 2552 มีมูลค่า 690.70 ล้านบาท เพิ่มขึ้นจากปีก่อน 4.53
  ล้านบาท หรือ 0.66% โดยมีสินทรัพย์หมุนเวียนเพิ่มขึ้น 24.21 ล้านบาท
  แต่มีสินทรัพย์ไม่หมุนเวียนลดลง 19.68 ล้านบาท

  สินทรัพย์หมุนเวียนมีเงินสดและรายการเทียบเท่าเงินสดลดลง 2.11 ล้านบาท
  เงินลงทุนชั่วคราวเพิ่มขึ้น 5.41 ล้านบาท
  เนื่องจากบริษัทได้นำเงินสดคงเหลือไปลงทุนในตั๋วสัญญาใช้เงินและกองทุนเปิดตราสารหนี้ซึ่งมีความเสี่ยงด้านการลงทุนต่ำแต่มีสภาพคล่องสูงเพื่อสร้างผลตอบแทนที่ดีกว่าการฝากธนาคาร
  ลูกหนี้การค้าสุทธิเพิ่มขึ้น 25.55 ล้านบาท ตามการปรับเพิ่มขึ้นของยอดขาย แต่สินค้าคงคลังลดลง
  8.97 ล้านบาท ซึ่งเป็นผลมาจากการบริหารจัดการที่มีประสิทธิภาพที่ดียิ่งขึ้น
  ส่วนสินทรัพย์หมุนเวียนอื่นเพิ่มขึ้น 4.33 ล้านบาท

  สินทรัพย์ไม่หมุนเวียนมีเงินลงทุนในกิจการที่เกี่ยวข้องกันลดลง 0.61 ล้านบาท
  เงินลงทุนระยะยาวอื่นลดลง 6.16 ล้านบาท
  จากการเปลี่ยนแปลงมูลค่าของเงินลงทุนตามหลักมูลค่ายุติธรรม ที่ดินอาคารอุปกรณ์สุทธิลดลง
  9.96 ล้านบาท สินทรัพย์ไม่มีตัวตนสุทธิลดลง 0.90 ล้านบาท
  โดยเป็นการลดลงจากการตัดจ่ายตามอายุการใช้งาน สิทธิการเช่าลดลง 2.19 ล้านบาท
  และมีสินทรัพย์ไม่หมุนเวียนอื่นเพิ่มขึ้นเล็กน้อย

2.  คุณภาพของสินทรัพย์

    1.  สินทรัพย์

  บริษัทได้ตั้งค่าเผื่อการด้อยค่าของสินทรัพย์เต็มจำนวน
  สำหรับเงินลงทุนในบริษัทที่มีผลประกอบการขาดทุนสะสม

2.  ลูกหนี้

  ลูกหนี้การค้าที่มีอายุเกิน 3 เดือน และเช็คคืนรวมกันทั้งสิ้นจำนวนเงิน 14.07 ล้านบาท
  มีสัดส่วนเพียง 6.67% ของลูกหนี้การค้าทั้งหมด เปรียบเทียบกับปีก่อนลดลง 12.55%
  สะท้อนให้เห็นถึงการจัดการสินเชื่อที่มีประสิทธิภาพดียิ่งขึ้น
  มีการติดตามเร่งรัดการจัดเก็บเงินอย่างใกล้ชิด
  บริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกันกับปีก่อนเป็นจำนวนเงิน 18.66 ล้านบาท

2.  สภาพคล่อง

    1.  กระแสเงินสด

  ในปี 2552 มีเงินสดสุทธิจากกิจกรรมดำเนินงาน 31.99 ล้านบาท ลดลงจากปีก่อนจำนวน
  56.03 ล้านบาท เนื่องมาจากการเพิ่มขึ้นของลูกหนี้การค้าและการลดลงของเจ้าหนี้การค้า
  เงินสดสุทธิใช้ไปจากกิจกรรมลงทุนมีทั้งสิ้น 4.10 ล้านบาท
  ส่วนใหญ่เป็นเงินลงทุนในกองทุนเปิดตราสารหนี้ที่มีความเสี่ยงต่ำแต่มีสภาพคล่องสูงเพื่อสร้างผลตอบแทนที่ดีกว่าการฝากธนาคาร
  ส่วนเงินสดสุทธิใช้ไปในกิจกรรมจัดหาเงินมีทั้งสิ้น 30.00 ล้านบาท
  ซึ่งเป็นการจ่ายเงินปันผลให้ผู้ถือหุ้น เมื่อรวมกับเงินสดต้นปีแล้วมีเงินสดคงเหลือ ณ สิ้นปี 8.03
  ล้านบาท

2.  อัตราส่วนสภาพคล่องที่สำคัญ

  ณ สิ้นปี 2552 อัตราส่วนสภาพคล่องเท่ากับ 3.30 เท่า เพิ่มขึ้นจากปีก่อน 0.64 เท่า
  และอัตราส่วนสภาพคล่องหมุนเร็วเท่ากับ 1.55 เท่า เพิ่มขึ้นจากปีก่อน 0.38 เท่า
  ทั้งสองอัตราส่วนบ่งบอกถึงความเพียงพอของเงินทุนหมุนเวียนและยังมีสภาพคล่องในระดับที่สูงมาก
  หากมองในภาพรวม Cash Cycle จะเฉลี่ยอยู่ที่ 108 วัน มีค่าสูงกว่าปีก่อน 4 วัน

3.  ระยะเวลาครบกำหนดของหนี้ระยะสั้นที่มีผลต่อสภาพคล่อง

  เนื่องจากสินทรัพย์หมุนเวียนมีมูลค่า 514.48 ล้านบาท
  สูงกว่าหนี้สินหมุนเวียนเป็นจำนวนเงินมากถึง 358.70 ล้านบาท
  และบริษัทไม่มีหนี้สินเงินกู้ยืมคงค้างอยู่เลยเป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้อย่างชัดเจน

3.  รายจ่ายลงทุน

บริษัทไม่ได้มีรายการลงทุนเพิ่มที่มีนัยสำคัญในปีที่ผ่านมาเนื่องจากสถานการณ์ทางการเมืองและภาวะเศรษฐกิจที่ไม่เอื้ออำนวย

4.  แหล่งที่มาของเงินทุน

    1.  ความเหมาะสมของโครงสร้างเงินทุน

  บริษัทมีอัตราส่วนหนี้สินต่อส่วนของผู้ถือหุ้น (Debt to Equity) เพียง 0.31 เท่า
  และยังลดลงจากปีก่อน อีกทั้งไม่มีภาระเงินกู้ยืมคงค้าง
  ตัวชี้วัดเหล่านี้แสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง
  หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
  บริษัทก็จะมีความสามารถในการขยายการลงทุนโดยใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

  สิ้นปี 2552 ส่วนของผู้ถือหุ้นมีมูลค่า 526.99 ล้านบาท เพิ่มขึ้นจากปีก่อน 36.09
  ล้านบาทหรือเท่ากับ 7.35% โดยเป็นการเพิ่มขึ้นจากกำไรสุทธิประจำปี 72.55
  ล้านบาทและผลขาดทุนที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม
  6.46 ล้านบาท และหักลดการจ่ายเงินปันผลสำหรับปี 2551 จำนวนเงิน 30.00 ล้านบาท

3.  หนี้สิน

  สิ้นปี 2552 บริษัทไม่มีเงินกู้ยืมจากสถาบันการเงินคงค้าง และในระหว่างปีก็ไม่มีการกู้ยืมเงินเลย
  จึงไม่มีความเสี่ยงจากความผันผวนของอัตราแลกเปลี่ยนหรืออัตราดอกเบี้ย
  บริษัทย่อมจะไม่มีปัญหาในการชำระดอกเบี้ยอย่างแน่นอนหากต้องใช้เงินกู้ยืมบ้างในบางโอกาส
  ส่วนหนี้สินที่มีอยู่ส่วนใหญ่เป็นเจ้าหนี้การค้าซึ่งบริษัทได้ชำระตรงตามกำหนดเวลาเสมอ

4.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

จากการติดตามการคาดการณ์ของหลายสำนักพบว่าภาวะเศรษฐกิจไทยในปี 2553
จะเริ่มมีแนวโน้มการฟื้นตัวที่ดีขึ้นและจะกลับมาขยายตัวได้ในที่สุด
อย่างไรก็ดีการฟื้นตัวจะมีความเป็นไปได้มากน้อยเพียงใดคงต้องขึ้นอยู่กับปัจจัยภายนอกและภายในประเทศที่จะเอื้อต่อการขยายตัวหรือไม่ด้วย
โดยเฉพาะภาคการส่งออกซึ่งเคยเป็นตัวขับเคลื่อนหลัก หากเศรษฐกิจโลกฟื้นตัว
โดยเฉพาะประเทศคู่ค้าสำคัญของไทย อาทิ สหรัฐฯ และยุโรป
ก็จะส่งผลให้การส่งออกของไทยดีขึ้นด้วย
และถ้าการฟื้นตัวของเศรษฐกิจโลกมีความต่อเนื่องจะทำให้การส่งออกกลับมาขยายตัวได้อย่างมั่นคงอีกครั้ง
แต่ก็ยังคงต้องเผชิญกับปัจจัยเสี่ยงในเรื่องเงินบาทแข็งค่ามากกว่าประเทศคู่แข่ง
ซึ่งจะมีผลกระทบในทางลบต่อความสามารถในการแข่งขันอย่างแน่นอน

สำหรับภาคการบริโภค การลงทุน และการใช้จ่ายภายในประเทศ
ภาครัฐได้ออกมาตรการกระตุ้นเศรษฐกิจอย่างต่อเนื่อง
โดยเฉพาะการเร่งดำเนินการแผนปฏิบัติการไทยเข้มแข็งที่จะช่วยขับเคลื่อนเศรษฐกิจอย่างต่อเนื่อง
แต่ยังมีปัจจัยลบสำคัญที่สร้างความกังวลแก่นักธุรกิจและประชาชนทั่วไป คือ
ปัญหาทางการเมืองภายในประเทศที่เกิดความขัดแย้ง การแบ่งขั้ว
ส่งผลให้เกิดความแตกแยกทางการเมืองและสังคมในวงกว้างอย่างรุนแรงชนิดที่ไม่เคยเกิดขึ้นมาก่อนในประวัติศาสตร์ไทย
ซึ่งจะเป็นอุปสรรคต่อเสถียรภาพและการบริหารงานของรัฐบาล
รวมทั้งส่งผลกระทบต่อความเชื่อมั่นของนักลงทุนทั้งในและต่างประเทศ ผู้บริโภค
รวมทั้งนักท่องเที่ยวต่างชาติ นอกจากนี้ยังมีปัจจัยเสี่ยงอื่นๆ ทั้งด้านความผันผวนของราคาน้ำมัน
และการระงับโครงการลงทุนชั่วคราวในพื้นที่นิคมอุตสากรรมมาบตาพุดที่ยังไม่มีความชัดเจน

อย่างไรก็ดี บริษัทได้เตรียมความพร้อมในการรองรับกับสถานการณ์ต่างๆ
ที่อาจเกิดขึ้นทั้งในเชิงรุกและเชิงรับ โดยพิจารณาถึงปัจจัยความเสี่ยงของการประกอบธุรกิจในทุกๆ
ด้าน บริหารองค์กรอย่างระมัดระวัง วิเคราะห์ปัญหาต่างๆ
ที่เกิดขึ้นอย่างถี่ถ้วนโดยใช้หลักของเหตุและผล
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจและเกิดความประทับใจสูงสุด
เน้นการติดตามผลและใช้ประโยชน์จากระบบสารสนเทศที่ได้มีการพัฒนาให้สามารถนำข้อมูลมาใช้ในการตัดสินใจและแก้ไขปัญหาได้อย่างทันเหตุการณ์
พัฒนาบุคลากรทุกระดับให้มีศักยภาพเพื่อเพิ่มขีดความสามารถในการแข่งขัน
ตลอดจนสร้างความตื่นตัวอยู่ตลอดเวลาเพื่อเตรียมพร้อมที่จะรับมือกับสภาพแวดล้อมที่มีความซับซ้อนและกระแสการเปลี่ยนแปลงรอบด้าน
เสริมสร้างบรรยากาศที่ดีนำไปสู่องค์กรแห่งการเรียนรู้เพื่อการบรรลุเป้าหมายความสำเร็จร่วมกัน

ค่าตอบแทนของผู้สอบบัญชี

  3.1 ค่าตอบแทนจากการสอบบัญชี (Audit fee)

ในปี 2552 บริษัทได้จ่ายค่าตอบแทนการสอบบัญชีให้กับดร.วิรัช อภิเมธีธำรง แห่งสำนักงาน
ดร.วิรัช แอนด์ แอสโซซิเอทส์ เป็นจำนวนเงินรวม 595,000.00 บาท

0.  ค่าบริการอื่น – ไม่มี